พักฐานสั้น...ไม่หลุด 1,260 ยังไม่เสียแนวโน้ม
ทิศทางตลาดหุ้นไทยสัปดาห์ที่ผ่านมา แกว่งตัวออกด้านข้างก่อนปรับตัวลงแรงในวันพุธ โดยประเด็นเรื่องสเปนกลับมาเป็นแรงกดดันของตลาด พร้อมๆ กับแนวโน้มผลประกอบการของบริษัทยักษ์ใหญ่อย่างแคทเตอร์พิลลาร์ที่ปรับลดคาดการณ์กำไรลง ซึ่งสามารถสะท้อนแนวโน้มเศรษฐกิจในอนาคตได้ดี ส่งผลให้มีแรงเทขายหุ้นออกมาแรงในวันพุธ นอกจากนี้ความกังวลต่อเศรษฐกิจสเปนยังคงเพิ่มขึ้นหลังจากที่ ธนาคารกลางสเปนประกาศว่า GDP ไตรมาส 3 จะลดลงอย่างมีนัยสำคัญ ภาพรวมตลาดระยะสั้นเริ่มมีแรงเทขายทำกำไรออกมาหลังจากที่รับรู้ข่าวบวกต่อเนื่อง ทั้งมาตรการจาก FED และ ECB แต่ภาพในระยะกลางยาว ยังเป็นการแกว่งตัวขึ้นจากสภาพคล่องที่มีโอกาสเพิ่มขึ้น
27 ก.ย. 2555

ทิศทางตลาดหุ้นไทยสัปดาห์ที่ผ่านมา แกว่งตัวออกด้านข้างก่อนปรับตัวลงแรงในวันพุธ โดยประเด็นเรื่องสเปนกลับมาเป็นแรงกดดันของตลาด พร้อมๆ กับแนวโน้มผลประกอบการของบริษัทยักษ์ใหญ่อย่างแคทเตอร์พิลลาร์ที่ปรับลดคาดการณ์กำไรลง ซึ่งสามารถสะท้อนแนวโน้มเศรษฐกิจในอนาคตได้ดี ส่งผลให้มีแรงเทขายหุ้นออกมาแรงในวันพุธ นอกจากนี้ความกังวลต่อเศรษฐกิจสเปนยังคงเพิ่มขึ้นหลังจากที่ ธนาคารกลางสเปนประกาศว่า GDP ไตรมาส 3 จะลดลงอย่างมีนัยสำคัญ ภาพรวมตลาดระยะสั้นเริ่มมีแรงเทขายทำกำไรออกมาหลังจากที่รับรู้ข่าวบวกต่อเนื่อง ทั้งมาตรการจาก FED และ ECB แต่ภาพในระยะกลางยาว ยังเป็นการแกว่งตัวขึ้นจากสภาพคล่องที่มีโอกาสเพิ่มขึ้น
ทิศทางในระยะสั้นคาดว่าตลาดเป็นการพักฐานหลังจากปรับตัวขึ้นต่อเนื่อง ก่อนแกว่งตัวขึ้นต่อ โดยประเด็นที่ตลาดจับตามองยังคงเป็นเรื่องการขอรับความช่วยเหลือจากภายนอกของสเปน ซึ่งทาง รมว. คลังสเปนจะมีการแถลงงบประมาณในวันที่ 27 ก.ย.นี้ อย่างไรก็ตามการเลือกตั้งภูมิภาคของสเปนจะเกิดขึ้นในวันที่ 21 ต.ค. ซึ่งตลาดมีการคาดการณ์กันว่าจะมีการเตรียมพร้อมทุกอย่างก่อนที่จะขอรับความช่วยเหลืออย่างเป็นทางการหลังวันเลือกตั้ง ฉะนั้นหากเป็นเช่นนี้ระยะสั้นยังคงมีความเสี่ยงที่อัตราผลตอบแทนพันธบัตรสเปนจะปรับตัวขึ้นในช่วงสั้น เนื่องจากยังไม่ได้อยู่ภายใต้เงื่อนไขการซื้อพันธบัตรในโครงการ OMTs ของ ECB 
ส่วนทิศทางระยะกลางยาว การที่ตลาดประเมินว่าเฟดจะทำ QE3 ไปจนถึงปีหน้า เนื่องจากอัตราการว่างงานยังคงอยู่ในระดับสูง และใช้เวลาอีกนานกว่าจะลดลงเหลือ 5.5-6% ส่งผลให้สภาพคล่องยังเพิ่มขึ้นอีกมาก โดยในตอนนี้มีเจ้าหน้าที่เฟดหลายท่านให้ความเห็นเกี่ยวกับ QE3 ต่างกันไป จอห์น วิลเลียม ประธานเฟดสาขาซานฟรานซิสโก ซึ่งเป็นสมาชิก FOMC ประเมินว่า การทำ QE3 จะขยายไปจนถึงปีหน้าซึ่งจะสิ้นสุดโครงการก่อนปี 2014 และจะมีการขยายโครงการเป็นการซื้อพันธบัตรด้วยหากสิ้นสุดโครงการ Operation Twist โดยอัตราการว่างงานในปัจจุบันยังคงอยู่ที่ 8.1% และต้องใช้เวลาอีกนาน ถือว่าเป็นปัจจัยบวกต่อตลาดหุ้นในเรื่องของสภาพคล่อง อย่างไรก็ตาม ชารล์ พรอสเซอร์ ประธานเฟดสาขาฟิลาเดลเฟีย ไม่เห็นด้วย ประเมินว่าการทำ QE ไม่ได้ช่วยกระตุ้นการเติบโตของเศรษฐกิจ หรือลดอัตราการว่างงานมากนัก แต่จะเพิ่มความเสี่ยงของเงินเฟ้อ เราประเมินว่าเป็นเรื่องธรรมดาที่กรรมการ FOMC ที่ลงมติทำ QE3 จะกล่าวสนับสนุนการทำ QE อย่าง จอห์น วิลเลียม ซึ่งในการประชุม FOMC ที่ผ่านมา มีเพียงท่านเดียวที่ไม่ได้โหวตสนับสนุนการทำ QE คือ เจฟฟรีย์ แลคเกอร์ ประธานเฟดริชมอนต์
ทิศทางเทคนิค ระยะสั้นคาดว่าการแกว่งตัวลงจะมีแนวรับที่ทำให้หยุดไหล หรือดีดกลับที่บริเวณ 1,270-1,260 จุด หากยังไม่อ่อนตัวลงหลุดต่ำกว่าทิศทางในระยะกลางยังคงเป็นการแกว่งตัวขึ้น โดยการปรับฐานหลังจากปรับตัวขึ้นต่อเนื่องไม่ได้เป็นสิ่งที่ผิดปกติ และการแกว่งตัวขึ้นจะมีแนวต้านหลักถัดไปที่รอทดสอบอยู่ที่บริเวณ 1,290-1,300 จุด ในขณะที่แนวรับหากอ่อนตัวลงหลุดต่ำกว่า 1,260 จุด จะอยู่ที่ 1,255-1,245 จุด 
กลยุทธ์การลงทุนแนะนำให้ซื้อช่วงอ่อนตัวลง โดยหากอ่อนตัวลงหลุด 1,260 ให้ไปรอซื้อที่แนวรับถัดไปที่ 1,255-1,245 จุด จากสภาพคล่องที่จะเพิ่มขึ้นในระยะกลาง แต่มีปัจจัยที่ให้จับตาอยู่ที่ผลการทดสอบภาคธนาคารสเปน ในวันที่ 28 ก.ย.นี้ หากผลออกมาผ่านเป็นส่วนใหญ่ เชื่อว่าการปรับฐานของตลาดจะไม่มาก